**Referat af bestyrelsesmøde i Ejerforeningen Digterparken**

Onsdag den 2. november kl. 17.30 – 21.00

Afbud: Jens og Birk.

**1**. Godkendelse af dagsorden. Godkendt. Birk har op til mødet skriftligt meddelt resten af bestyrelsen at han trækker sig fra sin bestyrelsespost (suppleant). Vi takker for det gode samarbejde gennem flere år og tager hans beslutning til efterretning. Der vælges ny suppleant til den ordinære generalforsamling.

**2**. Godkendelse af referat fra sidste møde. Godkendt

**3**. Gennemgang af indkomne mails.

Info om rørskadeforsikring på hjemmesiden. Det er kompliceret, da ejerforeningen ejer (og er ansvarlig for) den første del af rørføringen og man som ejer selv er ansvarlig for rørene efter stophanen og rør inde i egen lejlighed.

Der blev orienteret om indkomne mails vedr. bl.a. udluftning i de høje blokke, diverse smårep. der skal laves af tømreren ved næstkommende lejlighed, ansøgninger om vinduesudskiftninger, forespørgsel om tidspunkt for installation af WAOO – det ved vi endnu ikke præcist men processen er i gang.

Henvendelse fra ejeren af klubværelserne omkring fremtidig brug af fællesvaskeriet. Vi skal lige have undersøgt deres andel af fælles udgifterne, inden vi giver beboerne lov at købe vaskekort.

Henvendelse fra retten omkring bestyrelsens fælles underskrift med digital signatur på en sag om tvangsauktion. Det gør vi undtagelsesvis, for at få sagen afsluttet.

**4.** Viceværtrapporten + storskrald.

En beboer oplever at der løber vand i lejl. fra altan på 1. sal og ind i konstruktionen/ind nedenunder. Sagen overdrages fra viceværten til Thor/Deas.

Der mangler stadig komfur i køkken i festlokalet – standardstørrelsen passer ikke ind i køkkenet.

Gamle, pæne møbler fra storskrald er afhentet af Kræftens bekæmpelse fra kælderrum.

Kloakservice har tjekket rør, hvor der løber vand ind i kælderrum – der skal skæres rødder i indgående rør – arbejdet skal igangsættes snarest og udføres af kloakservice.

Flere trådglasruder er revnet, der skal skiftes de nødvendige

Lyset ude langs stamvejen er ordnet. Der skulle bl.a. trækkes nye kabler, så det var en større operation, som forhåbentlig gør det sikrere og behageligere at færdes i den del af bebyggelsen.

Vi undersøger muligheden/prisen for skure til storskrald i trådnet, aflåste, så vi undgår det generende roderi og støj i affaldet, som der desværre har været klager over.

Graverende fejl ved brandeftersyn i festlokalet – fliser foran døren til brandveje og forkert skiltning (misvisende pile på skilte over døre) Det skal udbedres. Vi kan også overveje at nedsætte antallet af mennesker, der må opholde sig i rummet, da flugtveje ikke er optimale.

**5.** Nyt fra Deas. Er gennemgået i mails.

Deas – tilbyder en døgnservice for deres kunder for akutte sager, evt med samarbejde med vores faste håndværkere. Muligheden er noteret og kan evt tages op i det nye år.

Hjemmeside: de tilbyder udvidet service med flere services for både beboere og bestyrelse.

Varmekontrol: individuel måling af varmtvandsforbrug bliver formodentlig fremover lovpligtig. Det vil give os store problemer i de høje blokke. Hvis man i fremtiden skal lave store udskiftninger/renoveringer af rør så skal de påsættes. Indtil da, kan man måske søge om dispensation (indsigelse) hos kommunen. Det skal, medmindre vi får dispensation, udføres inden 31/12 2016. Vi vender tilbage til udfordringen i det nye år.

**6.** Vand under viadukten. Der kan laves mindre foranstaltninger for at løse problemet. Der vurderes, at det er overfladevand. Vi arbejder alligevel på at finde de gamle tegninger bl.a. hos Deas for at tjekke om der kunne være rørføringer i nærheden.

**7.** Video-overvågning ved stamvejen.

Der er videodækning på dele af parkeringspladsen ud mod stamvejen som en del af overvågningen i Digterparken. Nu er der også genetableret udebelysning i det område som burde gøre oversigtsforholdene bedre. Bestyrelsen gentager opfordringen til at kontakte politiet, hvis man oplever uro og uheldige episoder i bebyggelsen.

**8**. Rengøring af de høje blokke. Godt forslag med egenrengøring i de høje blokke, men der er visse udfordringer ved opdelingen af ansvarsområder i de høje blokke og kan medføre meget administration, også i forbindelse med restriktioner

**9**. Nyt fra udvalgene. Der er rettet henvendelse til kommunen omkring etablering af fartdæmpende bump ved indkørslen til p-pladsen foran Digterparken. Udkastet uddybes og genindsendes.

**10.** Evt.